U-I-22/16
Natisni
Opravilna št.:
U-I-22/16
Datum odločitve:
12. 9. 2016
ECLI:
ECLI:SI:USRS:2016:U.I.22.16
Akt:
Zakon o volitvah v Državni zbor (Uradni list RS, št. 109/06 – uradno prečiščeno besedilo) (ZVDZ), 7. čl.
Izrek:
Pobuda za začetek postopka za oceno ustavnosti 7. člena Zakona o volitvah v Državni zbor (Uradni list RS, št. 109/06 – uradno prečiščeno besedilo) se zavrne.
Evidenčni stavek:
Ustavno sodišče pobudo za začetek postopka za oceno ustavnosti (in zakonitosti) zavrne, če od odločitve ni pričakovati rešitve pomembnega pravnega vprašanja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Andrej Lenarčič, Ljubljana
Datum vloge:
27. 1. 2016
Vrsta odločitve:
sklep
Vrsta rešitve:
zavrnitev
Dokument:
US31011
Dokument v PDF obliki:
U-I-22-16.pdf
205 KB
Prenesite datoteko
U-I-22/16-5
12. 9. 2016
SKLEP
Ustavno sodišče je v postopku za preizkus pobude Andreja Lenarčiča, Ljubljana, na seji 12. septembra 2016
sklenilo:
Pobuda za začetek postopka za oceno ustavnosti 7. člena Zakona o volitvah v Državni zbor (Uradni list RS, št. 109/06 – uradno prečiščeno besedilo) se zavrne.
OBRAZLOŽITEV
1. Pobudnik izpodbija v izreku navedeno določbo Zakona o volitvah v Državni zbor (v nadaljevanju ZVDZ), ki določa, da ima pravico voliti in biti voljen za poslanca državljan Republike Slovenije, ki je na dan glasovanja dopolnil osemnajst let starosti. Izpodbijana določba naj bi bila v neskladju s prvim in drugim odstavkom 15. člena ter z drugim odstavkom 43. člena Ustave. Pobudnik navaja, da je pravica voliti in biti voljen urejena neposredno v Ustavi, ki v drugem odstavku 43. člena določa, da ima pravico voliti in biti voljen vsak državljan, ki je dopolnil 18 let. Po 15. členu Ustave naj bi bilo z zakonom dopustno urediti le način njenega izvrševanja. Izpodbijana določba ZVDZ naj bi nerazumno in v nasprotju s 43. in 15. členom Ustave podelila pravico voliti in biti voljen le tistim osebam, ki so dopolnile 18 let starosti na dan glasovanja. Starost 18 let naj tako po izpodbijani določbi tudi ne bi veljala za vložitev kandidature za poslanca. Glede na to meni, da so bili vsi mandati dosedanjih poslancev potrjeni v nasprotju z ZVDZ.
2. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo
in 109/12
– v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobuda ne odpira pomembnih ustavnopravnih vprašanj. Iz odločbe Ustavnega sodišča št. U-I-346/02 z dne 10. 7. 2003 (Uradni list RS, št. 73/03, in OdlUS XII, 70) že izhaja stališče, da ima na podlagi drugega odstavka 43. člena Ustave volilno pravico vsak, ki je državljan Republike Slovenije in je do volitev dopolnil 18 let (5. točka obrazložitve). Logično je, da vsako nadaljnje dopolnjeno leto starosti vsebuje tudi dopolnitev starosti 18 let. Izpodbijano določbo ZVDZ je praksa doslej tako tudi razlagala, argumenti pobudnika pa ne izkazujejo, da takšna ustavnoskladna razlaga ne bi bila mogoča. Zato je Ustavno sodišče pobudo zavrnilo.
3. Ustavno sodišče je sprejelo ta sklep na podlagi drugega odstavka 26. člena ZUstS v sestavi:
predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik